Madeleine McCann: Ouers het steeds hoop voor haar 18de verjaarsdagEen van die laaste foto’s wat van Madelein McCann geneem is voor sy verdwyn het (Foto: Amptelike Find Madeline-webwerf) Die ouers van die vermiste Britse meisie Madelein McCann sê hulle hoop nog steeds om hul dogter weer te sien, in ŉ boodskap wat uitgestuur is voor haar 18de verjaarsdag volgende week. Madeleine het op 3 Mei 2007 uit haar gesin se woonstel in die Portugese vakansieoord, Praia da Luz verdwyn – ŉ paar dae voor haar vierder verjaarsdag. Haar ouers saam met vriende aandete by ŉ nabygeleë restaurant geniet toe sy verdwyn het. “Elke Meimaand is moeilik – ŉ herinnering van die jare wat verbygegaan het, jare wat verlore of gesteel is. Hierdie jaar is dit veral moeilik omdat ons veronderstel is om Madeleine se 18de verjaarsdag te vier,” het Kate en Gerry McCann Maandag in ŉ verklaring gesê. In die boodskap voor Madeleine se verjaarsdag op 12 Mei, wat op die amptelike Find Madeleine Campaign-webwerf gedeel is, sê die egpaar hulle “hou vas aan die hoop, maak nie saak hoe klein dit is nie, dat ons Madeleine weer sal sien”. Die ouers sê hulle is “baie dankbaar” vir die ondersteuning wat hulle oor die jare heen van die publiek ontvang het – in een van Brittanje se mees hoëprofiel vermistepersoon-sake. Ondanks ŉ groot internasionale soektog na Madeleine was daar nog geen teken van haar nie en niemand is nog ooit aangekla oor haar verdwyning nie. Duitse ondersoekbeamptes het egter ŉ veroordeelde seksoortreder, wat in die media as “Christian B.” bekendgemaak is, as ŉ primêre verdagte in die saak uitgeken. The Sun-koerant het Dinsdag berig Duitse speurders het nuwe inligting ontvang oor die tyd wat die man in die 2000’s in Portugal gewoon het. The Sunday Times het oor die naweek gesê die polisie in Duitsland hoop om hom ook binne drie maande aan te kla van die verkragting van ŉ Ierse toergids in 2004. Christian B. word daarvan verdink dat hy die vrou verkrag het, slegs 30 minute van waar Madeleine ontvoer is. Hy dien tans ŉ sewe jaar lange vonnis uit in ŉ tronk in Hanover in die noorde van Duitsland vir die verkragting van ŉ 72-jarige Amerikaner in Praia da Luz in 2005. Londen se metropolitaanse polisie hanteer Madeleine se verdwyning steeds as ŉ vermistepersoon-saak. Kate en Gerry het gesê hulle is “dankbaar vir die polisie se voortgesette pogings” en bygevoeg “die ondersoek om Madeleine en haar ontvoerder te vind het voortgedeur ondanks die koronavirus-pandemie”. “Soos wat ons al herhaaldelike gesê het: Ons moet weet wat met ons liefling dogter gebeur het, maak nie saak wat nie.”